Document ID: 32010R0468

ΚΑΝΟΝΙΣΜΌΣ (ΕΕ) αριθ. 468/2010 ΤΗΣ ΕΠΙΤΡΟΠΉΣ
της 28ης Μαΐου 2010
περί θεσπίσεως του καταλόγου της ΕΕ με τα σκάφη που συμμετέχουν σε παράνομη, λαθραία και άναρχη αλιεία
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (1), και ιδίως τα άρθρα 27 και 30,
Εκτιμώντας τα ακόλουθα:
(1)
Στο κεφάλαιο V του κανονισμού (ΕΚ) αριθ. 1005/2008 ορίζονται διαδικασίες για την ταυτοποίηση των αλιευτικών σκαφών που συμμετέχουν σε παράνομη, λαθραία και άναρχη αλιεία (σκάφη ΠΛΑ αλιείας) καθώς και διαδικασίες για την κατάρτιση καταλόγου της ΕΕ με τέτοια σκάφη. Στο άρθρο 37 του εν λόγω κανονισμού προβλέπονται τα μέτρα τα οποία πρέπει να αναλαμβάνονται κατά των αλιευτικών σκαφών που περιλαμβάνονται στον κατάλογο αυτό.
(2)
Σύμφωνα με το άρθρο 27 του κανονισμού (ΕΚ) αριθ. 1005/2008 ο κατάλογος της ΕΕ πρέπει να περιλαμβάνει τα σκάφη ΠΛΑ αλιείας που έχει ταυτοποιήσει η Επιτροπή.
(3)
Σύμφωνα με το άρθρο 30 του εν λόγω κανονισμού, ο κατάλογος της ΕΕ πρέπει επίσης να περιλαμβάνει τα αλιευτικά σκάφη που περιλαμβάνονται στους καταλόγους ΠΛΑ αλιείας οι οποίοι έχουν καταρτιστεί από περιφερειακές οργανώσεις διαχείρισης της αλιείας.
(4)
Μέχρις ότου η Επιτροπή ταυτοποιήσει απευθείας άλλα αλιευτικά σκάφη ως συμμετέχοντα σε παράνομη, λαθραία και άναρχη αλιεία, ο κατάλογος της ΕΕ θα περιλαμβάνει μόνο σκάφη τα οποία περιλαμβάνονται σε καταλόγους ΠΛΑ αλιείας που έχουν καταρτιστεί από περιφερειακές οργανώσεις διαχείρισης της αλιείας.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης αλιείας και υδατοκαλλιέργειας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τους σκοπούς του παρόντος κανονισμού ως «κατάλογος σκαφών ΠΛΑ αλιείας της ΕΕ» νοείται κατάλογος αλιευτικών σκαφών που συμμετέχουν σε παράνομη, λαθραία και άναρχη αλιεία, βάσει των αναφερόμενων στο άρθρο 27 του κανονισμού (ΕΚ) αριθ. 1005/2008.
Άρθρο 2
Ο κατάλογος σκαφών ΠΛΑ αλιείας της ΕΕ περιλαμβάνεται στο παράρτημα.
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Μαΐου 2010.

Labels: 11
6